Сувалки е основан в края на 17 век и се превръща в център на владенията на Камалдолианския орден в района в рамките на Жечпосполита. Жителите му постепенно нарастват, като към края на 18 век вече са около 1200 души, главно поляци и евреи. През 1794 година градът е завладян от Прусия, през 1807 година става част от Варшавското херцогство, а през 1815 година – от поставеното под руска власт Полско царство. През 1915 – 1917 година градът е окупиран от германски войски, а в навечерието и по време на Полско-литовската война през 1919 година и Полско-съветската война през 1920 – 1921 година градът на няколко пъти е окупиран от полски, литовски и съветски части.